Lehtikuva/Trond H. Trosdahl

Työttömyysaste on nyt 8,3 prosenttia. Työttömiä työnhakijoita 320 000.

Tilastokeskuksen mittaama Suomen virallinen työttömyysaste oli lokakuussa 8,3 prosenttia, kun se vuosi sitten oli 7,4. Työvoimatutkimuksen mukaan työttömiä oli vuoden 2014 lokakuussa 220 000, mikä oli 26 000 enemmän kuin vuosi sitten.

Työ- ja elinkeinotoimistoissa oli lokakuun lopussa kaikkiaan 320 000 työnvälityksen säädösten mukaisesti työttömäksi työnhakijaksi tilastoitua. Työttömien työnhakijoiden määrä oli 30 000 suurempi kuin edellisen vuoden lokakuussa.

Viime syksyyn verrattuna kovimmassa nousussa on piilotyöttömyys. Työvoiman ulkopuolella olevia piilotyöttömiä oli lokakuussa 150 000, mikä oli 33 000 enemmän kuin vuotta aiemmin. Piilotyöttömäksi luetaan työvoiman ulkopuolella oleva henkilö, joka haluaisi ansiotyötä ja olisi työhön käytettävissä kahden viikon kuluessa, mutta ei ole etsinyt työtä viimeisen neljän viikon aikana. Piilotyöttömyyden syitä ovat työnhausta luopuminen tai muut syyt kuten opiskelu, lasten hoito tai terveydelliset syyt.

Pitkäaikaistyöttömiä kohta 100 000



Yli vuoden työttömänä olleita pitkäaikaistyöttömiä oli lokakuussa 93 000, viidennes enemmän kuin vuosi sitten.

Työllisiä oli vuoden lokakuussa 2 419 000. Työllisyysaste eli työllisten osuus 15–64-vuotiaista oli lokakuussa 67,6 prosenttia, kun se vuotta aiemmin oli 68,1 prosenttia.

ILMOITUS

15–24-vuotiaiden nuorten työttömyysaste oli 18,8 prosenttia, missä oli 2,3 prosenttiyksikön lisäys viime vuoteen.

Aktivointiasteeseen laskettavissa palveluissa oli lokakuun lopussa yhteensä 130 000 henkilöä, mikä oli 12 000 enemmän kuin edellisen vuoden lokakuussa. Palveluiden piirissä oli 4,9 prosenttia työvoimasta.

Uusia avoimia työpaikkoja työ- ja elinkeinokeskuksiin ilmoitettiin lokakuussa 34 000.